Diari Oficial de la Generalitat Valenciana


Sumari del DOGV 7899, del 19-10-2016 (2016/8158)

RESOLUCIÓ de 17 d'octubre de 2016, del director general de Relacions amb les Corts, per la qual es disposa la publicació del conveni entre l'Institut Nacional d'Administració Pública i la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, per a la cessió d'ús dels següents servicis de l'institut: servici d'intercanvi de cursos en línia, plataforma xarxa social professional i col·leccions editorials.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7899

Data del DOGV
:   19-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8158


Data del document
:   17-10-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 d'octubre de 2016, del director general de Relacions amb les Corts, per la qual es disposa la publicació del conveni entre l'Institut Nacional d'Administració Pública i la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, per a la cessió d'ús dels següents servicis de l'institut: servici d'intercanvi de cursos en línia, plataforma xarxa social professional i col·leccions editorials. [2016/8158]  
L'Institut Nacional d'Administració Pública i la Generalitat, a través de la Conselleria de Justícia, Administració Pública, Reformes Democràtiques i Llibertats Públiques han subscrit, prèvia tramitació reglamentària, el 26 de setembre de 2016, el conveni per a la cessió d'ús dels següents servicis de l'institut: servici d'intercanvi de cursos en línia, plataforma xarxa social professional i col·leccions editorials.  
  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 741/2016 i que figura com a annex d'aquesta resolució.  
  
València, 17 d'octubre de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre l'Institut Nacional d'Administració Pública i la Conselleria de Justícia, Administració Pública, Reformes Democràtiques i Llibertats Públiques per a la cessió d'ús dels serveis següents de l'institut: servei d'intercanvi de cursos de formació en línia, xarxa social professional i col·leccions editorials  
  
Madrid, a 26 de setembre de 2016  
  
Reunits  
  
D'una banda, Manuel Arenilla Sáez, director de l'Institut Nacional d'Administració Pública, d'ara en avant, INAP, amb CIF C9942909W, nomenat per l'Ordre HAP/1370/2012, de 7 de juny (BOE 26 de juny), i facultat per a aquest acte per la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, de 13 de gener, i d'acord amb el que estableix l'article 6.2.f de l'Estatut de l'INAP, aprovat pel Reial Decret 464/2011, d'1 d'abril.  
D'altra banda, la consellera de Justícia, Administració Pública, Reformes Democràtiques i Llibertats Públiques, Gabriela Bravo Sanestanislao, en virtut de les atribucions conferides per l'article 28 de la Llei 5/1983, de 30 de novembre, del Consell, i l'article 6 del Decret 176/2004, de 10 d'octubre, del Consell, pel qual es regulen els convenis que subscriu la Generalitat i el seu registre, i facultada expressament per a la firma d'aquest conveni mitjançant l'Acord del Consell de data 27 de maig de 2016.  
Com que es reconeixen mútuament la competència i la capacitat per a la firma d'aquest document,  
  
EXPOSEN  
  
I. Que l'Institut Nacional d'Administració Pública (INAP) és un organisme autònom adscrit al Ministeri d'Hisenda i Administracions Públiques, a través de la Direcció General de la Funció Pública, segons disposa el Reial Decret 256/2012, de 27 de gener, pel qual es desenvolupa l'estructura orgànica bàsica del Ministeri d'Hisenda i Administracions Públiques. D'acord amb l'Estatut de l'Institut Nacional d'Administracions Públiques, aprovat pel Reial Decret 464/2011, d'1 d'abril, amb fins essencials de l'INAP, sense perjudici de les competències específiques que es reconeguen sobre aquestes matèries a altres centres, instituts o escoles de l'Administració General de l'Estat, el desplegament i l'execució de la política de formació dels empleats públics i el manteniment de relacions de cooperació i col·laboració amb altres administracions i centres de formació d'empleats públics, nacionals i internacionals.  
  
  
II. Que el Pla Estratègic General de l'INAP per al període 2012-2015 preveu la constitució d'una xarxa d'aliances amb els agents intervinents en els processos d'aprenentatge dels empleats públics a Espanya. Així mateix, l'INAP proposa un model centrat en la millora de la cohesió social i la construcció d'una democràcia d'alta qualitat, per mitjà de la prestació de serveis públics moderns, eficients, eficaços i competitius, a través de l'ús i el desenvolupament de la tecnologia.  
  
III. Que l'INAP ha impulsat el projecte «Compartir», que es va iniciar amb l'estudi de les possibilitats de compartir i col·laborar entre les distintes administracions públiques amb la finalitat de racionalitzar la programació dels distints centres de formació i de selecció i aconseguir una major eficiència en la utilització dels recursos disponibles.  
  
  
IV. Que l'INAP disposa d'una plataforma de formació en línia basada en Moodle sobre la qual es realitzen els seus cursos en la dita modalitat.  
  
V. Que l'INAP disposa d'un repositori que permet l'intercanvi de cursos en línia per a plataformes com Moodle. Aquest servei permet tant descarregar cursos aportats per altres organismes com posar a disposició dels altres usuaris cursos propis.  
  
VI. Que l'INAP disposa d'una plataforma de xarxa social professional, espai de col·laboració per a facilitar l'aprenentatge informal i del debat sobre temes d'interés per a les administracions públiques. L'objectiu essencial és crear un entorn que s'utilitze per a l'aprenentatge i la millora contínua, mitjançant l'intercanvi de coneixement i bones pràctiques.  
  
VII. Que en l'article 11.2.3 del Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, apareix identificat l'IVAP com a unitat competent a executar la formació, i que l'article 95 de la Llei 10/2010, de 9 de juliol, d'ordenació i gestió de la funció pública valenciana, preveu i atribueix a l'IVAP les funcions assenyalades en aquest conveni.  
  
  
VIII. Que la Conselleria de Justícia, Administració Pública, Reformes Democràtiques i Llibertats Públiques és conscient que el context actual de fort desenvolupament derivat de la societat de la informació, la utilització intensiva de les tecnologies de la informació i de les comunicacions, i la incorporació dels instruments configuradors de l'administració electrònica han tingut un impacte directe en els processos de treball que necessiten un perfeccionament continuat del personal al servei de l'Administració. Per això, considera la formació del seu personal com un element essencial per a garantir als seus empleats públics de manera permanent els coneixements i les habilitats que els permeten un acompliment adequat dels seus llocs de treball, la seua adaptació a les noves normes, procediments i tècniques, així com un desenvolupament professional i personal que integre les seues aspiracions i necessitats amb les de l'organització en què presten els seus serveis. Per tant, a fi de disminuir el cost de la formació i facilitar-hi l'accés de tots els seus empleats públics, vol oferir una sèrie de serveis de formació en línia, a través de l'Institut Valencià d'Administració Pública (IVAP).  
  
  
IX. En el marc normatiu de les relacions entre administracions públiques establit per la Llei 40/2015, d'1 d'octubre, de Règim Jurídic de les Administracions Públiques i del Procediment Administratiu Comú, els convenis de col·laboració es consideren un instrument, d'ús generalitzat, que s'ha acreditat com especialment eficaç per a la gestió dels recursos públics des de la perspectiva del seu aprofitament racional, la busca de sinergies i la coordinació d'esforços, de la qual cosa, en general, se segueix naturalment una economia de mitjans.  
  
X. Que és desig d'ambdues institucions, mitjançant l'ús de l'instrument del conveni de col·laboració, cedir l'ús del servei d'intercanvi de cursos i de la plataforma de xarxa social professional de l'INAP a l'IVAP.  
  
Per tot l'anterior, sota el principi de la col·laboració mútua que ha de presidir les relacions entre les administracions públiques, i atés que ambdues parts es reconeixen, en la representació que tenen, capacitat suficient per a poder formalitzar aquest conveni,  
  
ACORDEN  
  
Primera. Objecte  
L'objecte d'aquest conveni és la cessió d'ús dels serveis de l'INAP següents:  
Servei d'intercanvi de cursos en línia a través d'un repositori, que permet tant la descàrrega com la posada a disposició de la resta d'administracions de les seues activitats formatives.  
Plataforma de xarxa social professional de l'INAP, que permet l'intercanvi de coneixement per mitjà de la utilització de l'aprenentatge informal.  
Cessió de drets de publicació per a la traducció al valencià.  
  
Segona. Obligacions assumides per les parts  
1. Cessió d'ús del servei d'intercanvi de cursos en línia a través del repositori de l'INAP  
a) La cessió de l'ús del servei serà totalment gratuïta.  
b) Els cursos que es descarreguen a través del repositori van dirigits únicament i exclusivament al personal del seu àmbit d'actuació. Hauran de respectar-se, així mateix, les condicions de llicència a què s'haja d'ajustar cada curs.  
c) L'INAP, com a cedent del repositori, i l'IVAP, com a cessionari, es comprometen a compartir, amb la resta d'organismes donats d'alta en el servei d'intercanvi de cursos en línia, almenys sis cursos a través de l'eina, en el cas que disposen d'activitat formativa pròpia.  
  
d) La cessió de l'ús no podrà, al seu torn, ser cedida o transferida a tercers, ni subrogada a cap persona, en tot o en part.  
e) L'IVAP, com a cessionari, abans d'utilitzar la plataforma haurà d'entregar una planificació dels cursos susceptibles de compartir, que entrarien a formar part del repositori. Així mateix, haurà d'entregar una planificació anual per a exercicis futurs, abans del 30 de novembre de l'any anterior.  
  
2. Cessió d'ús de la xarxa social professional de l'INAP  
a) La cessió de l'ús serà totalment gratuïta.  
b) L'INAP posarà a disposició de l'IVAP un formulari personalitzat que permeta que el cessionari puga adaptar la seua imatge institucional quan els seus usuaris es donen d'alta en la xarxa.  
c) L'IVAP, com a cessionari, podrà disposar d'una comunitat específica, encara que haurà d'assumir que els seus empleats, en utilitzar la plataforma, entraran a formar part de la xarxa social professional de l'INAP.  
d) L'IVAP podrà crear les seues pròpies subcomunitats, accessibles únicament als seus usuaris. La creació d'aquestes subcomunitats es comunicarà a l'INAP a efectes informatius.  
e) L'INAP supervisarà el funcionament normal de les comunitats obertes a tot el públic i vetlarà pel compliment de les condicions d'ús i el manual d'estil establits per a la xarxa social professional de l'INAP.  
f) L'IVAP supervisarà la gestió i dinamització de les subcomunitats que haja sol·licitat crear per als seus propis empleats.  
g) L'INAP, com a administrador de la plataforma, es reservarà el dret d'intervenir en el cas que observara una utilització de la plataforma contrària a les condicions d'ús o al manual d'estil.  
h) La cessió de l'ús no podrà, al seu torn, ser cedida o transferida a tercers, ni subrogada a cap persona, en tot o en part.  
  
3. Cessió de drets de publicació per a la traducció al valencià  
  
a) L'INAP cedirà per a la traducció al valencià les obres incloses en la seua col·lecció editorial «INAP INNOVA» i «INAP INNSERTA» a fi de difondre ambdues col·leccions entre el personal empleat públic al servei de l'Administració del Consell.  
b) La cessió de l'ús serà totalment gratuïta.  
  
Tercera. Finalitat de la cessió  
La cessió de l'ús del servei d'intercanvi de cursos en línia a través del repositori de l'INAP és exclusivament per als fins previstos en aquest conveni i no comporta per a l'INAP ni per a l'IVAP cap renúncia dels seus drets.  
La cessió de l'ús de la xarxa social professional de l'INAP és exclusivament per als fins previstos en aquest conveni i no implica per a l'INAP cap renúncia dels seus drets.  
  
Quarta. Informes  
La institució cessionària es compromet a facilitar al cedent un informe d'avaluació semestral sobre:  
- La utilització del servei d'intercanvi de cursos en línia i l'impacte que ha tingut en la seua activitat formativa, indicant-hi el nombre d'alumnes que han realitzat els dits cursos.  
- El funcionament de la xarxa social professional en allò que concerneix als usuaris que utilitzen les seues subcomunitats pròpies.  
  
Cinquena. Òrgan de seguiment  
Per al desenvolupament i el seguiment d'aquest conveni es nomenaran dos coordinadors, un per cada part, que actuaran com a responsables de l'aplicació i el funcionament correcte d'aquest. Per a això, tindran accés, en tot moment, a la informació disponible, que podran sol·licitar en qualsevol moment, per a aconseguir el compliment efectiu dels objectius d'aquest conveni.  
Els informes, actes o acords que, si és el cas, emeten en el desenvolupament de les funcions que tenen assignades es remetran a l'Institut Nacional d'Administració Pública i la Subdirecció General de l'IVAP.  
  
  
Sisena. Protecció de dades i confidencialitat  
Les parts es comprometen a no difondre, sense autorització de l'altra part, informacions científiques o tècniques a què hagen tingut accés en el desenvolupament del present conveni. Així mateix, les parts hauran d'estendre aquesta obligació a totes les persones que intervinguen o col·laboren en la realització i el desenvolupament del que estableix aquest conveni.  
Les parts se sotmeten a la Llei Orgànica 15/1999, de 13 de desembre, de protecció de dades de caràcter personal, i a la resta de normativa vigent en matèria de protecció de dades personals en tots els supòsits en què puga haver-hi tractament, cessió o comunicació de dades entre les parts.  
  
Setena. Règim jurídic  
Aquest conveni té naturalesa administrativa, per la qual cosa les qüestions litigioses que pogueren sorgir durant la seua execució seran resoltes davant de la jurisdicció contenciosa administrativa. Sense perjudici d'això anterior, l'INAP i l'IVAP es comprometen a resoldre de manera amistosa qualsevol desacord que puga sorgir en el desenvolupament del que disposa aquest conveni.  
  
Huitena. Finançament  
La formalització d'aquest conveni de col·laboració no implica cap aportació pressupostària per a les parts.  
No obstant això, els projectes d'actuació que així ho exigisquen es finançaran segons el que disposen les corresponents addendes que se subscriguen, que se sotmetran en tot cas a les previsions d'intervenció i control establides en l'ordenament jurídic vigent en la data de la seua subscripció.  
  
Novena. Informació pública  
En la convocatòria de les activitats formatives que s'hagen descarregat del servei d'intercanvi de cursos en línia es farà constar:  
- La col·laboració entre ambdues institucions.  
- La institució autora del curs que l'ha posat a disposició de la resta, així com el tipus de llicència a què està subjecte el curs.  
  
  
Desena. Duració i extinció  
Aquest conveni té una vigència d'un any des de la data de la firma i podrà ser prorrogat de manera expressa per les parts per períodes de la mateixa duració, amb un límit màxim de quatre anys addicionals a la vigència inicial, llevat que siga denunciat per qualsevol de les parts, manifestant expressament la seua voluntat de resoldre'l amb dos mesos d'antelació respecte de la data d'acabament del termini inicialment pactat o de qualsevol de les seues pròrrogues, data a partir de la qual se'n podrà estendre la vigència per mitjà de la subscripció d'addendes anuals al conveni.  
El conveni es resoldrà, en tot o en la part que resulte afectada, si l'INAP deixa de prestar algun dels serveis cedits i, en aquest cas, l'extinció del servei es farà d'una manera que no perjudique, o ho faça el mínim possible, els drets de tercers, és a dir, alumnes i usuaris dels distints serveis cedits per l'INAP.  
En el cas que l'IVAP estiga dos anys consecutius sense utilitzar algun dels serveis mencionats de l'INAP, aquest conveni podrà considerar-se extingit en la part corresponent a aqueix servei no utilitzat, mitjançant una simple comunicació en aquest sentit entre les parts.  
  
I com a prova de conformitat amb tot l'anterior, es firma el present conveni a Madrid i en la data indicada.  
  
El director de l'Institut Nacional d'Administració Pública: Manuel Arenilla Sáez.  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.